Komisijas ziņojums Padomei par vīna nosaukumu „Tokaj” /* COM/2006/0837 galīgā redakcija */





[pic] | EIROPAS KOPIENU KOMISIJA | Briselē, 19.12.2006 COM(2006) 837 galīgā redakcija KOMISIJAS ZIŅOJUMS PADOMEI par vīna nosaukumu „Tokaj” KOMISIJAS ZIŅOJUMS PADOMEI par vīna nosaukumu „Toka j” 1993. gada nolīgumā starp Eiropas Kopienu un Ungārijas Republiku par vīnu nosaukumu savstarpēju aizsardzību un kontroli (turpmāk tekstā - „ES un Ungārijas vīna nolīgums”)[1] noteikts, ka nolīguma pielikumā minētās ģeogrāfiskās izcelsmes norādes, tostarp termins TOKAJ, ir rezervētas un tās piemēro tikai Ungārijas izcelsmes vīniem. Attiecībā uz minētā nolīguma vienotajā deklarācijā ietvertajiem homonīmiem vai identiskām ģeogrāfiskās izcelsmes norādēm līgumslēdzējas puses vienojās par to, ka visas no vārda TOKAJ atvasinātās formas, piem., TOKAJSHKE, TOKAJER u.c., tiek aizsargātas un rezervētas Ungārijai. Ar nolīgumu noteica arī trīspadsmit gadu pārejas periodu, un laikposmā no dienas, kad minētais līgums stājās spēkā, līdz tā termiņa beigām, proti, 2007. gada 31. martam, Francijas un Itālijas ražotāji var lietot terminus, attiecīgi TOKAY un TOCAI, vīnogu šķirņu apzīmēšanai saskaņā ar īpašiem nolīgumā ietvertiem nosacījumiem. Kopiena vēl nebija noslēgusi vīna nolīgumu ar Slovākiju. Saistībā ar ES paplašināšanos 2004. gada 1. maijā atcēla 1993. gadā noslēgto ES un Ungārijas vīna nolīgumu, aizstājot to ar Pievienošanās līgumu, taču tā saturs šobrīd ir ietverts Kopienas tiesību aktos. Tātad: 1. Saskaņā ar Padomes Regulas (EK) Nr. 1493/1999[2] 54. pantu ar ungāru un slovāku ģeogrāfiskās izcelsmes norādi TOKAJ apzīmē „noteiktos reģionos ražotus kvalitatīvus vīnus”. Tām piemēro marķējuma aizsardzību, kas noteikta Regulas (EK) Nr. 1493/1999 48. pantā. Aizsardzība attiecas arī uz tulkojumiem, piemēram, TOKAY franču valodā un TOCAI itāļu valodā. 2. Uz pārejas periodiem, kuros Francija un Itālija vēl var izmantot terminus TOKAY / TOCAI, lai norādītu vīnogu šķirnes uz vīna etiķetēm, tagad attiecas Komisijas Regulas (EK) Nr. 753/2002[3] 19. panta 2. punkts un jo īpaši tās II pielikums. Saskaņā ar šiem noteikumiem vīnogu šķirņu nosaukumus TOKAY PINOT GRIS (Francija), TOCAI ITALICO (Itālija) un TOCAI FRIULIANO (Itālija) pārstāj lietot uz vīna etiķetēm no 2007. gada 31. marta. Šī pieeja atbilst PTO Līguma par intelektuālā īpašuma tiesībām, kas saistītas ar tirdzniecību (TRIPS), 24. panta 6. punktam[4]. Šo jautājumu vairākas reizes izvirzīja pievienošanās sarunu laikā, kā rezultātā Vispārējo lietu padomes 2002. gada 18. novembra protokolam pievienoja šādu Padomes deklarāciju: „Padome atgādina, ka saskaņā ar Kopienas tiesību aktiem noteiktiem Itālijā un Francijā ražotajiem vīniem varēs piešķirt nosaukumu attiecīgi „TOCAI” un „TOKAY PINOT GRIS” līdz 2007. gada 31. martam. Padome aicina Komisiju 2006. gadā iesniegt sīki izstrādātu ziņojumu par minēto tematu, lai attiecībā uz laikposmu pēc 2007. gada pieņemtu pasākumus, kas uzskatāmi par vajadzīgiem, ņemot vērā ražotāju intereses, kā arī Savienības politiku par ģeogrāfiskās izcelsmes norāžu nosaukumu aizsardzību.” Ir jāņem vērā arī tas, ka: Elzasā franču vīna ražotāji izmantoja terminu TOKAY attiecībā uz vīniem, kuri ražoti no vīnogu šķirnes „Pinot gris” . Pārejas periodā, kurš beigsies 2007. gada 31. martā, Elzasas vīna ražotājiem ir tiesības turpināt lietot terminu TOKAY, bet saistībā ar tā sinonīmu „ Pinot gris ”. Francija piekrīt, ka pēc 2007. gada 31. marta vīniem, kas ražoti no minēto vīnogu šķirnes, drīkstēs lietot tikai nosaukumu PINOT GRIS. Itālijā Fruili reģiona vīna ražotāji beigs lietot terminu TOCAI vīna marķējumiem, pēc 2007. gada 31. marta to aizstājot ar nosaukumu FRIULANO. Turklāt vīnogu šķirne TOCAI ITALICO nav minēta ne SVB[5] vīnogu šķirņu un to sinonīmu starptautiskajā sarakstā, ne citu nozares organizāciju sarakstos (Starptautiskā augu šķirņu aizsardzības apvienība – UPOV vai Starptautiskā Augu ģenētisko resursu padome –IBPGR). Tāpēc saskaņā ar Komisijas 2000. gada 31. maija Regulas (EK) Nr. 1227/2000[6] 20. panta 3. punktu[7] Itālija vairs nedrīkst lietot šo vīnogu šķirnes nosaukumu. Eiropas Kopienu Tiesas (EKT) 2005. gada 12. maija pieņemtajā spriedumā lietā C-347/03 Tiesa apstiprināja, ka pārejas periods ir derīgs. Eiropas Kopienu Tiesā iesniegtajā ar šo pašu jautājumu saistītajās lietās T-417/04, T-418/04 un T-431/04 spriedumi vēl nav pieņemti. Visbeidzot, kopš 2004. gada starptautiskā līmenī Komisija plāno aizsargāt ģeogrāfiskās izcelsmes norādi TOKAJ trešās valstīs un novērst to, ka šo nosaukumu lieto vīnogu šķirnes apzīmēšanai. Eiropas Kopienas un Amerikas Savienoto Valstu2006. gada 10. marta Nolīgumā[8] noteikts, ka Kopienā ir aizliegts lietot terminu TOKAY kā vīnogu šķirnes apzīmējumu uz ASV vīnu etiķetēm. Eiropas Kopienas un Austrālijas Nolīgumā (vēl nav parafēts) plānots Kopienā aizliegt lietot terminu TOKAY kā vīnogu šķirnes apzīmējumu uz austrāliešu vīnu etiķetēm. Ierosinātā pieeja: Ņemot vērā 1. ilgās pārrunas, kuru rezultātā Padomē panāca vienošanos, 2. Eiropas Kopienas Tiesas neseno lēmumu, 3. starptautiskās saistības un 4. izmaiņas vīnu ražotāju praksē, Komisija uzskata, ka priekšroka būtu jādod ģeogrāfiskās izcelsmes norādes 'TOKAJ' īpašai aizsardzībai. Tādēļ Komisija plāno saglabāt Komisijas Regulas (EK) Nr. 753/2002 II pielikuma 103., 104. un 105. rindiņā noteikto termiņu (2007. gada 31. marts) vīnogu šķirņu nosaukumu lietošanai, kurus veido vai kuros ietverts ģeogrāfiskās izcelsmes norādes nosaukums TOKAJ, arī tad, ja tos lieto tulkojumos (piem., TOKAY vai TOCAI). [1] Padomes 1993. gada 23. novembra Lēmums 93/724/EK attiecībā uz Nolīguma noslēgšanu starp Eiropas Kopienu un Ungārijas Republiku par vīnu nosaukumu savstarpēju aizsardzību un kontroli (OV L 337, 31.12.1993., 93. lpp.). [2] Padomes 1999. gada 17. maija Regula (EK) Nr. 1493/1999 par vīna tirgus kopīgo organizāciju (OV L 179, 14.7.1999., 1. lpp.). [3] Komisijas 2002. gada 29. aprīļa Regula (EK) Nr. 753/2002, ar ko paredz konkrētus noteikumus Padomes Regulas (EK) Nr. 1493/1999 piemērošanai attiecībā uz konkrētu vīna nozares produktu aprakstu, apzīmējumu, noformējumu un aizsardzību (OV L 118, 4.5.2002., 1. lpp.). [4] P TO Nolīgumā pievienotā TRIPS nolīguma 24. panta 6. punkts: „Dalībvalstij netiek uzlikts pienākums piemērot šīs sadaļas nosacījumus pret jebkuras citas dalībvalsts ģeogrāfiskās izcelsmes norādi attiecībā uz vīna produktiem, kuriem attiecīgā norāde ir identiska parasti lietotam vīnogu šķirnes nosaukumam, kas eksistē šīs dalībvalsts teritorijā laikā, kad stājas spēkā PTO līgums.” [5] Organisation internationale de la vigne et du vin (Starptautiskais vīnogulāju un vīna birojs). [6] Komisijas 2000. gada 31. maija Regula (EK) Nr. 1227/2000, ar ko paredz sīki izstrādātus piemērošanas noteikumus Padomes Regulai (EK) Nr. 1493/1999 par vīna tirgus kopējo organizāciju attiecībā uz ražošanas potenciālu (OV L143, 16.6.2000., 1. lpp.). [7] Regulas (EK) Nr. 1227/2000 20. panta 3. punkts:„Klasificēto vīnogu šķirņu nosaukumiem un to sinonīmiem jābalstās uz tiem nosaukumiem, ko noteicis:a) Starptautiskais vīnogulāju un vīna birojs (OIV);b) Starptautiskā augu šķirņu aizsardzības apvienība (UPOV), un/vaic) Starptautiskā Augu ģenētisko resursu padome (IBPGR).” [8] OV L 87, 24.3.2006., 1. lpp.